Broj: 711-I-1078-M-53/21-02-17

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Boške Ban Vlahek, zastupnice u Hrvatskom saboru,** za davanjem mišljenja Povjerenstva, na 130. sjednici, održanoj 11. lipnja 2021.g., daje sljedeće

**MIŠLJENJE**

1. **Obavljanje funkcije savjetnice predsjednika Turističke zajednice Grada Čakovca za vrijeme obnašanja dužnosti zastupnice u Hrvatskom saboru nije suprotno članku 14. stavku 1. ZSSI-a, jer se ne radi o poslovima upravljanja poslovnim subjektom.**
2. **Na temelju članka 13. stavka 2. ZSSI-a, dužnosnica Boška Ban Vlahek, može uz profesionalno obnašanje dužnosti zastupnice u Hrvatskom saboru povremeno obavljati poslove savjetnice predsjednika Turističke zajednice Grada Čakovca te za isto primati naknadu.**
3. **Ukoliko iz konkretnih okolnosti proizlazi da poslove savjetnice iz točke I. izreke obavlja u smislu redovitog i stalnog zanimanja, dužnosnica ne može primati punu plaću za obnašanje dužnosti zastupnice u Hrvatskom saboru te punu plaću za obavljanje poslova savjetnice predsjednika Turističke zajednice Grada Čakovca, već samo razliku plaće do visine plaće na koju ima pravo povodom obnašanja dužnosti zastupnice u Hrvatskom saboru, ako je plaća koju prima od Turističke zajednice Grada Čakovca manja od plaće na koju bi dužnosnica imala pravo u obnašanja dužnosti zastupnice u Hrvatskom saboru.**
4. **Upućuje se dužnosnica da prihode ostvarene obavljanjem poslova savjetnice predsjednika Turističke zajednice Grada Čakovca prijavi nadležnim službama Hrvatskoga sabora kako bi iste prilikom utvrđivanja prava na plaću, odnosno razliku plaće mogle postupiti sukladno člancima 3. i 4. Zakona o pravima i dužnostima zastupnika u Hrvatskom saboru, ako ove poslove obavlja redovito i stalno.**
5. **Na temelju članka 13. stavka 4. ZSSI-a, dužnosnica je obvezna u izvješću o imovinskom stanju prijaviti Povjerenstvu prihode i naknade stečene na temelju obavljenih poslova iz točke I. i II. ove izreke, istekom godine u kojoj su naknade i prihodi ostvareni.**

Obrazloženje

U Povjerenstvu je 7. lipnja 2021. pod brojem 711-U-2102-M-53/21-01-3 zaprimljen zahtjev za mišljenjem dužnosnice Boške Ban Vlahek, zastupnice u Hrvatskom saboru, povodom kojeg se vodi predmet broj M-53/21.

Člankom 3. stavkom 1. podstavkom 4. ZSSI-a propisano je da su zastupnici u Hrvatskom saboru dužnosnici u smislu navedenog Zakona te je stoga dužnosnica Boška Ban Vlahek povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnica navodi da prima plaću za obnašanje dužnosti zastupnice u Hrvatskom saboru te da je prije stupanja na istu dužnost bila zaposlena na radnom mjestu pomoćnice direktora Turističke zajednice Grada Čakovca. Dužnosnica traži mišljenje Povjerenstva može li za vrijeme obnašanja dužnosti zastupnice u Hrvatskom saboru obavljati poslove savjetnice predsjednika Turističke zajednice Grada Čakovca bez zasnivanja radnog odnosa ili u nekom drugom statusu, kao i primati naknadu za obavljanje ovih poslova.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja.

Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Člankom 9. stavkom 1. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisane su nespojive dužnosti s istodobnim obnašanjem dužnosti zastupnika u Hrvatskom saboru.

Člankom 4. stavkom 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) propisano je da se turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 5. stavku 1. navedenog Zakona, lokalna turistička zajednica osnovana kao lokalna destinacijska menadžment organizacija može se osnovati za područje jedne ili više jedinica lokalne samouprave, otoka, rivijere ili slične prostorne cjeline.

Iz sadržaja zahtjeva za mišljenje nije razvidno namjerava li dužnosnica Boška Ban Vlahek za vrijeme obnašanja dužnosti zastupnice u Hrvatskom saboru obavljati funkciju savjetnice predsjednika Turističke zajednice Grada Čakovca redovito i stalno ili povremeno i privremeno.

S obzirom da prilikom davanja ovog mišljenja Povjerenstvo nije raspolagalo sa konkretnim podacima na temelju kojeg bi razmotrilo radi li se o obavljanju poslova u Turističkoj zajednici Grada Čakovca u smislu stalnog i redovitog zanimanja, Povjerenstvo načelno ukazuje dužnosnici da je u dosadašnjoj praksi cijenilo konkretno razdoblje u kojem se obavljaju drugi poslovi kako bi se zaključilo postoji li stalnost u njihovu obavljanju, a redovitost obavljanja poslova cijenilo se zavisno od učestalosti i kontinuiteta obavljanja poslova, pri čemu se uzimaju u obzir i druge okolnosti, poput broja radnih sati na tjednoj odnosno mjesečnoj i godišnjoj razini.

Ponajprije se utvrđuje, imajući u vida da obavljanje poslova savjetnice predsjednika Turističke zajednice Grada Čakovca, sukladno članku 9. stavku 1. Zakona o izborima zastupnika u Hrvatski sabor kojim su propisane nespojive dužnosti, nije nespojivo s istodobnim obnašanjem dužnosti zastupnika u Hrvatskom saboru te da obavljanje ovih poslova ne predstavlja poslove upravljanja poslovnim subjektom, već da se radi o poslovima savjetovanja predsjednika navedene pravne osobe koja se osniva za područje Grada Čakovca radi promicanja i razvoja turizma, slijedom čega njihovo obavljanje nije suprotno odredbi članka 14. stavka 1. ZSSI-a.

Sukladno članku 13. stavku 2. ZSSI-a, dužnosnica Boška Ban Vlahek može istovremeno uz obnašanje dužnosti zastupnice u Hrvatskom saboru povremeno i privremeno obavljati poslove savjetovanja predsjednika Turističke zajednice Grada Čakovca. U tom slučaju može primati punu plaću kao zastupnica u Hrvatskom saboru i dodatnu naknadu za povremeno obavljanje navedenih poslova u Turističkoj zajednici Grada Čakovca.

Međutim, ukoliko bi dužnosnica Boška Ban Vlahek funkciju savjetnice predsjednika Turističke zajednice Grada Čakovca obavljala redovito i stalno, treba imati u vidu ograničenje propisano člankom 4. Zakona o pravima i dužnostima zastupnika u Hrvatskom saboru, jer se radi o mjerodavnom posebnom propisu kojim je uređeno primanje razlike plaće, a iz kojeg proizlazi i dopuštenost obavljanja drugih poslova u smislu redovitog i stalnog zanimanja istodobno s obnašanjem dužnosti zastupnika u Hrvatskom saboru.

Naime, iako je člankom 13. stavkom 2. ZSSI-a propisano da dužnosnici koji profesionalno obnašaju dužnost mogu uz naknadu ili radi radi ostvarivanja prihoda obavljati druge poslove u smislu redovitog i stalnog zanimanja, i to ako je pribavljeno prethodno odobrenje Povjerenstva, osim za poslove navedene u članku 13. stavku 3. ZSSI-a koji se mogu obavljati i bez prethodnog odobrenja, iz članka 4. Zakona o pravima i dužnostima zastupnika u Hrvatskom saboru kojom je propisano pravo na razliku plaće do visine plaće na koju imaju pravo zastupnici u Hrvatskom saboru, proizlazi navedena mogućnost istodobnog obavljanja drugih poslova u smislu redovitog i stalnog zanimanja bez pribavljanja prethodnog odobrenja Povjerenstva.

Stoga bi dužnosnica Boška Ban Vlahek za obnašanje dužnosti zastupnice u Hrvatskom saboru mogla ostvarivati samo pravo na razliku plaće u smislu odredbi članka 3. i 4. Zakona o pravima i dužnostima zastupnika u Hrvatskom saboru, i to ukoliko bi plaća ili naknada koju bi ostvarivala za redovito i stalno obavljanje poslova od Turističke zajednice Grada Čakovca bila manja od plaće na koju bi dužnosnica imala pravo u obnašanju dužnosti zastupnice u Hrvatskom saboru, odnosno dužnosnica ne bi mogla primati punu plaću za obnašanje dužnosti zastupnice u Hrvatskom saboru te istodobno i punu plaću za obavljanje funkcije savjetnice predsjednika Turističke zajednice Grada Čakovca, već ima pravo na razliku plaće od Hrvatskog sabora ako je plaća na koju ima pravo kao zastupnica u Hrvatskom saboru veća od plaće koju ostvaruje od Turističke zajednice Grada Čakovca.

Ukoliko postoje okolnosti povodom kojih bi se moglo smatrati kako dužnosnica dodatne poslove u Turističkoj zajednici Grada Čakovca obavlja u smislu stalnog i redovitog zanimanja, Povjerenstvo upućuje dužnosnicu da i prihode ostvarene obavljanjem tih poslova prijavi nadležnim službama Hrvatskoga sabora kako bi iste prilikom utvrđivanja prava na plaću, odnosno razliku plaće mogle postupiti sukladno odredbama članka 3. i članka 4. Zakona o pravima i dužnostima zastupnika u Hrvatskom saboru.

S obzirom da su, sukladno članku 8. ZSSI-a, kao i članku 13. stavku 4. ZSSI-a dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, ukazuje se dužnosnici da je obvezna prijaviti Povjerenstvu prihode koje će ostvarivati bilo obavljanjem povremenih poslova savjetnika, bilo obavljanjem navedenih poslova u smislu stalnog i redovitog zanimanja.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Boška Ban Vlahek, elektroničkom dostavom
2. Objava na internetskoj stranici Povjerenstva
3. Pismohrana